Paavo Väyrynen kertoo tiedotteessaan syyn Vuokko-vaimon useita viikkoja jatkuneisiin sietämättömiin kipuihin.

Presidenttiehdokas Paavo Väyrynen ja vaimo Vuokko Väyrynen joulukuussa 2017. KIMMO PENTTINEN

Väyrynen kertoo, miten hän oli lauantaina ollut menossa Kymen suurmarkkinoille tukemaan kannattajakorttien keräämistä Seitsemän tähden liikkeen saamiseksi puoluerekisteriin.

–Ennen lähtöäni Kotkaan kävin Helsingin yliopistollisessa sairaalassa tapaamassa Vuokkoa, joka oli lähetetty sinne tutkimuksia varten. Hän oli kärsinyt useiden viikkojen ajan sietämättömistä kivuista, joille lääkärit eivät olleet löytäneet selitystä.

–Lauantai-aamuna saimme tietää kipujen syyn: Vuokko sairastaa myelooma-nimistä verisyöpää, joka on ehtinyt edetä pitkälle. Onneksi hän saa Meilahdessa parhaan mahdollisen hoidon, joka on kansainvälisestikin katsoen huippuluokkaa, Väyrynen kertoo tiedotteessaan.

Korttien keruu jää

Väyrynen kertoo, että miten Vuokko-vaimo sairaus vaikuttaa myös hänen elämäänsä ja työhönsä.

-Vuokko tarvitsee erityisesti lähiviikkoina ja –kuukausina kaiken mahdollisen tuen ja huolenpidon. Siksi joudun karsimaan aikatauluistani kaiken sellaisen, mikä ei liity välittömästi työhöni kansanedustajana.

–Näissä oloissa en voi enää osallistua kannattajakorttien keräämiseen Tähtiliikkeen saamiseksi puoluerekisteriin. Tämä työ jää kannattajieni vastuulle.

–Tähtiliike on saatava nopeasti rekisteriin, jotta se pääsee valmistautumaan ensi kevään eduskuntavaaleihin ja Euroopan parlamentin vaaleihin. Vuokon sairauden vuoksi oma ehdokkuuteni ensi kevään valtiollisiin vaaleihin on käynyt epävarmaksi, Väyrynen tiedottaa.